b'\n_START_ARTICLE_\nRadio\n_START_PARAGRAPH_\nR\xc3\xa1dio (latinsko radius \xe2\x80\x93 \xc5\xbearek) je tehnologija, ki omogo\xc4\x8da prenos signalov s prilagajanjem (modulacijo) elektromagnetnih valov, ki imajo manj\xc5\xa1e frekvence kot svetloba. Izraz radio hkrati pomeni tudi radijski oddajnik, radijski sprejemnik in ustanovo, ki ustvarja radijski program._NEWLINE_Frekvence za radijski prenos so v obmo\xc4\x8dju radijskih valov in segajo od 3 kHz do 40.000 MHz, torej od valovnih dol\xc5\xbein 1 cm do preko 1 km. Radijski oddajnik po\xc5\xa1ilja nosilni val (na svoji frekvenci), ki ga modulira informacijski kanal. Ta signal sprejema radijski sprejemnik, naravnan na frekvenco nosilnega vala. Ker je uporabnikov radijskega prenosa signalov ogromno (oboro\xc5\xbeene sile, mornarica, letalstvo, telegrafija, telefonija, radijska in televizijska distribucija ...), je z mednarodnim dogovorom frekven\xc4\x8dno obmo\xc4\x8dje razdeljeno na frekven\xc4\x8dna obmo\xc4\x8dja za posamezne uporabnike.\n_START_SECTION_\nZgodovina\n_START_PARAGRAPH_\nTehni\xc4\x8dne osnove radia je razvil in patentiral konec 19. stoletja Nikola Tesla. Na \xc5\xbealost so bile njegove dokumentacije in vse naprave uni\xc4\x8dene v po\xc5\xbearu leta 1895. Leta 1943, po njegovi smrti, je Vrhovno patentno sodi\xc5\xa1\xc4\x8de ZDA popravilo krivico in priznalo, da je Tesla pravi izumitelj radia._NEWLINE_\xc5\xa0kotski fizik James Clerk Maxwell je leta 1864 predvidel obstoj elektromagnetnih valov, ki potujejo s svetlobno hitrostjo. Heinrich Rudolf Hertz je leta 1888 s poskusi potrdil Maxwellovo teorijo._NEWLINE_Guglielmo Marconi je odkritje uporabil za komunikacije. Leta 1896 je v Zdru\xc5\xbeenem kraljestvu po\xc5\xa1iljal in sprejemal radijski signal na razdalji 70\xc2\xa0km. Leta 1902 je iz Cornwalla v Veliki Britaniji poslal v Novo Fundlandijo (Kanada) \xc4\x8drko\xc2\xa0\xc2\xbbS\xc2\xab\xc2\xa0v Morsejevi abecedi. Uporabil je antene z dvema 60 m visokima stolpoma. Marconi se je ukvarjal predvsem s prenosom telegrafskega signala (Morsejeva abeceda), saj prvi oddajniki z iskri\xc5\xa1\xc4\x8dem niso bili primerni za prenos zvoka._NEWLINE_Na za\xc4\x8detku 20. stoletja je Reginald Aubrey Fessenden razvil amplitudno modulacijo, ki je omogo\xc4\x8dila prenos zvoka po radijskih signalih. Za ta namen je potreboval generator sinusnega signala, ki ga je izdelal Ernst Alexanderson. Leta 1906 je prena\xc5\xa1al glasbo, ki jo je poslu\xc5\xa1alo ve\xc4\x8d telegrafskih operaterjev. Ta prenos velja za prvi pravi radijski prenos v zgodovini._NEWLINE_Po prvi svetovni vojni je postal dostopen preprost detektorski sprejemnik, sestavljen iz antene, tuljave za uglasitev na \xc5\xbeeleno frekvenco, polprevodni\xc5\xa1kega kristala za diodno demodulacijo ter slu\xc5\xa1alk za poslu\xc5\xa1anje. Gre za\xc2\xa0\xc2\xbbenouporabni\xc5\xa1ko\xc2\xab\xc2\xa0napravo, saj jo brez oja\xc4\x8devalnika na slu\xc5\xa1alke lahko naenkrat poslu\xc5\xa1a le en \xc4\x8dlovek._NEWLINE_Do leta 1921 je oddajalo radijski signal \xc5\xbee 8 postaj, do 1925 pa \xc5\xbee preko 600. V Sloveniji je za\xc4\x8del oddajati Radio Ljubljana leta 1928._NEWLINE_Z izumi tranzistorja in integriranih vezij je tehnologija oddajanja in sprejemanja mo\xc4\x8dno napredovala._NEWLINE_Ker se \xc5\xa1tevilo uporabnikov ve\xc4\x8da, se vedno intenzivneje uporabljajo frekvence v mikrovalovnem podro\xc4\x8dju, predvsem za prenose preko satelitov.'